Document ID: 32002R0578

Kommissionens forordning (EF) nr. 578/2002
af 20. marts 2002
om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(1), senest ændret ved Kommissionens forordning (EF) nr. 2433/2001(2), særlig artikel 9, og
ud fra følgende betragtninger:
(1) Ved forordning (EØF) nr. 2658/87 indførtes en varenomenklatur, i det følgende benævnt "den kombinerede nomenklatur", til opfyldelse af behovene i forbindelse med den fælles toldtarif, Fællesskabets udenrigshandelsstatistikker og andre EF-politikker med hensyn til indførsel eller udførsel af varer.
(2) I forbindelse med ændringerne til nomenklaturen, der er vedføjet som bilag til den internationale konvention om det harmoniserede varebeskrivelses- og varenomenklatursystem, og som er accepteret i overensstemmelse med Toldsamarbejdsrådets rekommandation af 25. juni 1999, blev bestemmelse 8 til kapitel 29 indsat og formuleringen af position 2937 ændret med virkning fra 1. januar 2002 i den kombinerede nomenklatur ved Kommissionens forordning (EF) nr. 2031/2001(3).
(3) Som følge af den nye bestemmelse 8 til kapitel 29 og den nye ordlyd af position 2937 er det nødvendigt at tilpasse bilag 3 i den kombinerede nomenklatur (liste udarbejdet af World Health Organization over internationale ikke-navnebeskyttede navne (INNs) på medicinske præparater med toldfritagelse) for at tage hensyn til det nye vareområde omfattet af positionen.
(4) Da mere end 100 stoffer nævnt i bilag 3 til den kombinerede nomenklatur tidligere blev tariferet andetsteds end i position 2937, men nu henhører under position 2937, er det nødvendigt at erstatte dette bilag med et nyt.
(5) Bilag I til forordning (EØF) nr. 2658/87 må derfor ændres i overensstemmelse hermed.
(6) Denne foranstaltning indebærer ikke, at toldsatserne tilpasses. Den indebærer heller ikke, at der slettes eller tilføjes stoffer i bilag 3 til den kombinerede nomenklatur.
(7) De i denne forordning fastsatte foranstaltninger er i overensstemmelse med udtalelse fra Toldkodeksudvalget -
UDSTEDT FØLGENDE FORORDNING:
Artikel 1
Bilag 3 i afsnit II i del III til bilag I til forordning (EØF) nr. 2658/87 erstattes med bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Den anvendes fra 1. januar 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. marts 2002.

Labels: 3